**ПРЕДЛОГ**

На основу члана 12. Закона о управљању отпадом ("Сл. гласник РС", бр. 36/2009, 88/2010, 14/2016, 95/2018 - др. закон и 35/2023), члана 32. став 1. тачка 6) Закона о локалној самоуправи ("Сл. гласник РС", бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон), члана 40. став 1. тачка 4) Статута Општине Димитровград („Службени лист Општине Димитровград“, бр. 6/19) и Међуопштинског Споразума о регионалној сарадњи по питању управљања комуналним чврстим отпадом потписаним од стране града Пирота, општина Димитровград, Бабушница и Бела Паланка, Скупштина Општине Димитровград на седници одржаној дана \_\_\_\_\_2024. године, доноси:

**ОДЛУКУ О ИЗРАДИ РЕГИОНАЛНОГ ПЛАНА УПРАВЉАЊА ОТПАДОМ ЗА ГРАД ПИРОТ И ОПШТИНЕ ДИМИТРОВГРАД, БЕЛА ПАЛАНКА И БАБУШНИЦА ЗА ПЕРИОД 2024-2033. ГОДИНЕ**

**Члан 1.**

Приступа се изради Регионалног плана управљања отпадом за Град Пирот и општине Димитровград, Бела Паланка и Бабушница за период 2024-2033. године (у даљем тексту: Регионални план).

**Члан 2.**

Носилац активности на изради Регионалног плана је Град Пирот, а послове у вези припреме Регионалног плана обавља Јавно комунално предузеће „Регионална депонија Пирот“ у сарадњи са Међуопштинском координатном радном групом за управљање отпадом, у складу са Споразумом о сарадњи Града Пирота и општина Димитровград, Бела Паланка и Бабушница.

**Члан 3.**

Регионални план ће садржати: очекиване врсте, количине и порекло укупног отпада на територији региона очекиване врсте, количине и порекло отпада који ће бити искоришћен или одложен у оквиру територије обухваћене регионалним планом, очекиване врсте, количине и порекло отпада који ће се прихватати односно отпремати, циљеве које треба остварити у погледу поновне употребе и рециклаже отпада у области која је обухваћена регионалним планом, програм сакупљања отпада из домаћинства, програм сакупљања опасног отпада из домаћинстава, програм сакупљања комерцијалног отпада, програм управљања индустријским отпадом, предлоге за поновну употребу и рециклажу компонената комуналног отпада, програм смањења количине биоразградивог и амбалажног отпада у комуналном отпаду, програм развијања јавне свести о управљању отпадом, локацију постројења за сакупљање отпада, третман, односно поновно искоришћење и одлагање отпада, укључујући податке о локацијским условима, мере за спречавање кретања отпада који није обухваћен планом и мере за поступање са отпадом који настаје у ванредним ситуацијама, мере санације неуређених депонија, надзор и праћење планираних активности и мера, процену трошкова и изворе финансирања за планиране активности, могућности сарадње између две или више јединица локалне самоуправе, рокове за извршење планираних мера и активности, као и друге податке, циљеве и мере од значаја за ефикасно управљање отпадом.

**Члан 4.**

Јавно комунално предузеће Регионална депонија Пирот, као Носилац активности на изради Регионалног плана сарађиваће са израђивачем Регионалног плана конзорцијум Enviro system doo и Факултет техничких наука Нови Сад.

**Члан 5.**

Решење о изради стратешке процене утицаја Регионалног плана управљања отпадом за Град Пирот и општине Димитровград, Бела Паланка и Бабушница за период 2024-2033. године на животну средину Општинске управе Општине Димитровград број 501-149/2024-14 od 11.06.2024. године је саставни део ове Одлуке.

**Члан 6.**

Ова Одлука ступа на снагу наредног дана од дана објављивања у „Службеном листу Општине Димитровград“.

**Образложење**

Чланом 12. став 2, Закона о управљању отпадом ("Сл. гласник РС", бр. 36/2009, 88/2010, 14/2016, 95/2018 - др. закон и 35/2023) прописано је да регионални план управљања отпадом може се донети и за територије општина на којима живи мање од 250.000 становника по претходно израђеној студији оправданости за доношење регионалног плана на коју сагласност даје министарство, односно надлежни орган аутономне покрајине.

Чланом 32. став 1. тачка 6) Закона о локалној самоуправи ("Сл. гласник РС", бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон) прописано је да Скупштина општине, у складу са законом, доноси прописе и друге опште акте.

Чланом 40. став 1. тачка 4) Статута Општине Димитровград („Службени лист Општине Димитровград“, бр. 6/19) прописано је да Скупштина општине, у складу са законом, доноси план развоја општине, планске документе јавних политика, средњорочне планове и друге планске документе.

Међуопштинским Споразумом о регионалној сарадњи по питању управљања комуналним чврстим отпадом потписаним од стране града Пирота, општина Димитровград, Бабушница и Бела Паланке, уређено је сакупљање и одлагање отпада и управљање депонијом као и оснивање ЈКП „Регионална депонија Пирот“.

Овом Одлуком приступа се изради Регионалног плана управљања отпадом за град Пирот, општине Димитровград, Бела Паланка и Бабушница, сходно Закону о управљању отпадом. Регионални план има за циљ планско унапређење управљања отпадом на територији Пиротског округа.

Бр. \_\_\_\_\_\_\_\_\_\_\_\_\_

У Димитровграду, дана \_\_\_\_\_.2024. године.

**СКУПШТИНА ОПШТИНЕ ДИМИТРОВГРАД**

**ПРЕДСЕДНИК**

**Зоран Ђуров**